REGULAMENTUL (CE) NR. 1336/2007 AL COMISIEI
din 15 noiembrie 2007
de modificare a Regulamentului (CE) nr. 557/2007 de stabilire a normelor de aplicare a Regulamentului (CE) nr. 1028/2006 al Consiliului privind standardele de comercializare aplicabile ouălor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1028/2006 al Consiliului din 19 iunie 2006 privind standardele de comercializare aplicabile ouălor (1), în special articolul 11,
întrucât:
(1)
Experiența acumulată la aplicarea Regulamentului (CE) nr. 557/2007 al Comisiei (2) arată că sunt necesare modificări ale anumitor dispoziții ale acestui regulament.
(2)
Ar trebui clarificat faptul că cerințele privind informațiile care figurează pe containerele de transport se aplică și containerelor care transportă ouă pentru o prelucrare ulterioară.
(3)
În temeiul articolului 2 alineatul (2) litera (a) din Regulamentul (CEE) nr. 1907/90 al Consiliului din 26 iunie 1990 privind unele standarde de comercializare a ouălor (3), dispozițiile privind marcarea nu se aplicau ouălor livrate direct întreprinderilor din industria alimentară și nealimentară pentru prelucrare. Această dispoziție nu a fost inclusă în Regulamentul (CE) nr. 1028/2006 pentru a lăsa statelor membre posibilitatea de a lua aceste măsuri la nivel național. Cu toate acestea, pentru a permite administrațiilor statelor membre să pună în aplicare noile norme, prin Regulamentul (CE) nr. 557/2007 a fost stabilită o perioadă de tranziție de un an, începând din 1 iulie 2007 până la 30 iunie 2008, pentru marcarea ouălor pentru prelucrare produse în Comunitate. Pentru produsele importate din țări terțe nu au fost prevăzute măsuri tranzitorii similare. Pentru a evita un tratament inechitabil, ar trebui instituită o perioadă de tranziție până la 30 iunie 2008 pentru dispozițiile privind marcarea ouălor produse în țări terțe și importate în Comunitate pentru prelucrare.
(4)
Ouăle importate din țări terțe ar trebui marcate în țara de origine cu codul de țară, în conformitate cu standardele internaționale „Coduri de țări ISO 3166”.
(5)
Prin urmare, Regulamentul (CE) nr. 557/2007 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului de gestionare a cărnii de pasăre și a ouălor,
ADOPTĂ PREZENTUL REGULAMENT:
Articolul 1
Regulamentul (CE) nr. 557/2007 se modifică după cum urmează:
1.
La articolul 7, alineatul (3) se înlocuiește cu următorul text:
„(3) Informațiile menționate la alineatul (1) și care figurează pe containerul de transport nu se modifică și continuă să figureze pe respectivul container până la preluarea ouălor în scopul clasificării, al marcării, al ambalării și al prelucrării imediate.”
2.
La articolul 11, alineatul (1) se înlocuiește cu următorul text:
„(1) Până la 30 iunie 2008 sunt aplicabile următoarele dispoziții:
(a)
cerințele privind marcarea prevăzute la articolul 4 alineatul (1) din Regulamentul (CE) nr. 1028/2006 nu se aplică ouălor produse în Comunitate, colectate de operatorul din industria alimentară autorizat în conformitate cu articolul 4 din Regulamentul (CE) nr. 853/2004 direct de la furnizorii săi obișnuiți; în acest caz, responsabilitatea livrării îi revine în întregime operatorului din industria alimentară, care se angajează, în consecință, să utilizeze ouăle numai pentru prelucrare;
(b)
pentru ouăle, altele decât cele din clasa A, importate din țări terțe, statele membre pot scuti operatorii din industria alimentară, la cererea acestora, de cerințele privind marcarea prevăzute la articolul 6 din Regulamentul (CE) nr. 1028/2006, în cazul în care produsele sunt importate din țările din listă și de la operatorii autorizați, în conformitate cu articolul 6 din Regulamentul (CE) nr. 853/2004; totuși, aceste ouă sunt livrate industriei numai cu condiția ca destinația lor finală în vederea prelucrării să fie verificată în conformitate cu procedura prevăzută la articolul 296 din Regulamentul (CEE) nr. 2454/93 al Comisiei (4); în asemenea cazuri, caseta 104 din exemplarul de control T5 conține una dintre mențiunile specificate în anexa V la prezentul regulament.
3.
La articolul 30, alineatul (2) se înlocuiește cu următorul text:
„(2) Ouăle importate din țările terțe sunt marcate în mod clar și lizibil în țara de origine, cu codul de țară ISO 3166 corespunzător.”
4.
Textul din anexa la prezentul regulament se adaugă ca anexa V.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 noiembrie 2007.